Tartu Ülikooli vastuvõtu peaspestsialisti Kaja Karo sõnul on olulisim erinevus Tartu Ülikooli vastuvõtus võrreldes eelmiste aastatega see, et tänavu toimub vastuvõtt Tartu Ülikooli kõikides õppeastmetes ja õppevormides taas paremusjärjestuse alusel, mitte lävendipõhiselt nagu varasemalt. "See tähendab, et on kindlaks määratud arv riigieelarvelisi ning riigieelarveväliseid õppekohti, mis täidetakse kandidaatidega vastavalt nende kandideerimise punktisummadele -  näiteks kui on kümme riigieelarvelist õppekohta, siis kümme kõige kõrgema punktisummaga kandidaati võetakse nendele õppekohtadele ka vastu," ütles Karo. Samuti toimub muudatus bakalaureuse- ning rakenduskõrgharidusõppe vastuvõtuprotseduuris. Seoses paremusjärjestuse alusel vastuvõtuga toimuvad sisseastumiseksamid taas pärast dokumentide esitamist, mis tähendab, et sisseastumiseksamitele registreeruda ei ole tarvis.